《再游三峡赠文上人》
宋代·释德洪

肉身大士延平公，眉毛如雪声如钟。东坡醉眼亦多耳，信口呼作僧中龙。

坐令玉色烟峦里，晨钟暮鼓三千指。而今滑冷撼不应，青灯白塔临寒水。

上人谈笑有精色，闻是延平坐中客。紫霄峰下曾相逢，别来几何头已白。

地炉夜语寻前事，当日交游半生死。与君等是三眠蚕，浮世百年那免此。

我寻旧游聊自娱，忽然见君欢有馀。一笑且从吾所适，后会重来知有无。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。